REGULAMENTUL (CE) NR. 371/2009 AL CONSILIULUI
din 27 noiembrie 2008
de modificare a Regulamentului (Euratom, CECO, CEE) nr. 549/69 de stabilire a categoriilor de funcționari și agenți ai Comunităților Europene cărora li se aplică dispozițiile articolului 12, ale articolului 13 al doilea paragraf și ale articolului 14 din Protocolul privind privilegiile și imunitățile Comunităților
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 291,
având în vedere Protocolul privind privilegiile și imunitățile Comunităților Europene, în special articolul 16,
având în vedere propunerea Comisiei,
având în vedere avizul Parlamentului European (1),
având în vedere avizul Curții de Justiție (2),
având în vedere avizul Curții de Conturi (3),
întrucât:
(1)
În temeiul articolului 6 din Decizia 2009/371/JAI a Consiliului din 6 aprilie 2009 privind înființarea Oficiului European de Poliție (Europol) (4), personalul Europol poate participa în sprijinul echipelor comune de anchetă înființate la inițiativa a două sau mai multe state membre, cu condiția ca echipele respective să desfășoare cercetări referitoare la infracțiuni de competența Europol. Respectivele echipe comune de anchetă se află sub conducerea unui șef de echipă care reprezintă autoritatea națională competentă - care participă la cercetările penale - a statului membru pe teritoriul căruia echipa își desfășoară activitatea. Pe perioada operațiunilor echipei comune de anchetă, membrii personalului Europol se supun, în ceea ce privește infracțiunile comise împotriva lor sau de către ei înșiși, legislației naționale a statului membru în care se desfășoară operațiunea, aplicabilă persoanelor cu funcții comparabile.
(2)
Atunci când protocolul de modificare a Convenției Europol a introdus posibilitatea ca funcționarii Europol să participe la echipe comune de anchetă (5), s-a considerat că, ținând cont de particularitățile participării funcționarilor Europol la echipe comune de anchetă înființate de statele membre în contextul cercetărilor penale care țin de competența Europol, funcționarii Europol nu ar trebui să beneficieze de imunitate de jurisdicție pentru acțiunile oficiale întreprinse în contextul participării la aceste echipe.
(3)
Privilegiile și imunitățile acordate prin Protocolul privind privilegiile și imunitățile Comunităților Europene, exclusiv în interesul acestora din urmă, funcționarilor și agenților acestora sunt de natură pur funcțională, în sensul că sunt menite să evite orice interferență în funcționarea și independența Comunităților. Deoarece Decizia 2009/371/JAI nu modifică particularitățile participării personalului Europol la echipele comune de anchetă, adoptarea acesteia nu ar trebui să extindă imunitatea de jurisdicție la personalul Europol care participă la asemenea echipe. În consecință, Regulamentul (Euratom, CECO, CEE) nr. 549/69 (6) ar trebui să fie modificat pentru a aduce precizări, în contextul respectivei decizii și exclusiv în vederea aplicării deciziei menționate, în ceea ce privește sfera imunității personalului Europol pus la dispoziția unei echipe comune de anchetă,
ADOPTĂ PREZENTUL REGULAMENT:
Articolul 1
În Regulamentul (Euratom, CECO, CEE) nr. 549/69 se introduce următorul articol:
„Articolul 1a
Articolul 12 litera (a) din Protocolul privind privilegiile și imunitățile Comunităților nu se aplică personalului Europol pus la dispoziția unei echipe comune de anchetă în ceea ce privește acțiunile oficiale necesare pentru îndeplinirea sarcinilor prevăzute la articolul 6 din Decizia 2009/371/JAI a Consiliului din 6 aprilie 2009 privind înființarea Oficiului European de Poliție (Europol) (7).
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Se aplică de la 1 ianuarie 2010.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 27 noiembrie 2008.